Bruno Oger

**Bruno Oger**, ganet d'an 9 a viz Mae 1966 en Oriant, zo ur mestr-keginer breizhat. 

Ren a ra ar "Bastide Bruno Oger", e Lo Canet, war Aod an Azur, e Provañs. E-barzh e kaver ur preti gastronomek div steredenn gantañ roet gant ar Sturlevr Michelin, "La Villa Archange", ur vreserezh roet dezhañ ur "BIB Gourmand", ar "Bistrot des Anges", hag an "Ange Bar".

## Buhezskrid
Sot e oa Bruno Oger gant ar c'heginañ abaoe ma oa 12 vloaz, ha touiñ a reas ober e vicher anezhañ. 

Tapout a reas ur CAP e 1983 hag ar BEP keginañ e lise letierezh Dinarzh. Goude e labouras gant ar mestr-keginer gall Georges Blanc er preti 3 steredenn e Vonnas e Bresse. 

E 1989 e voe kinniget dezhañ gant Georges Blanc bezañ e penn keginoù ar Normandy, unan eus pretioù an "Hôtel Oriental" e Bangkok (unan eus kaerañ palazoù ar bed). D'an oad a 23 bloaz e voe e penn ur skipailh 15 keginer eta.

E 1995 e voe tutaet gant ur palaz eus Canas war "bourmennadenn ar Saozon" evit digeriñ ar preti  « La Villa des Lys » an deiz a-raok digoradur Gouel Canas.

E 1997 e tapas e steredenn gentañ gant ar sturlevr Michelin. Tri bloaz goude e voe roet dezhañ an notenn 18/20 ha dilennet e voe Gwellañ Keginer ar Bloaz gant ar sturlevr gastronomek Gault-Millau.

D'ar 16 a viz Mae 2003 e voe roet dezhañ medalenn Marc'heg an Arzoù hag al Lizhiri gant Jean-Jacques Aillagon, ministr gall ar Sevenadur hag ar C'hehentiñ.

E 2005 e voe roet dezhañ un eil steredenn gant Michelin.

Gantañ e voe aozet koanioù ofisiel 50 ha 60 deiz-ha-bloaz Gouel Canas.

E 2009 e krogas gant ur raktres nevez e Lo Canet e-kichen Canas, sevel ur preti e La Villa Notre Dame des Anges.
Digoret e voe ent-ofisiel d'ar 7 a viz Mae 2010 "la Bastide Bruno Oger", Georges Blanc hag Anne-Sophie Pic o vezañ paeron ha maeronez an diazezadur.

D'an 28 a viz C'hwevrer 2011, 10 miz goude hepken, e tapas un eil steredenn evit "La Villa Archange", ar preti gastronomek. 

## Enorioù
* 2011 : div steredenn gant ar sturlevr Michelin evit "La Villa Archange" e Lo Canet
* 2011 : BIB Gourmand evit ar "Bistrot des Anges"e Lo Canet
* 2005 : eil steredenn Michelin evit ar preti "La Villa des Lys" e Canas
* 2003 : Marc'heg an Arzoù hag al Lizhiri
* 2000 : 18/20 ha dilennet *Gwellañ Keginer ar Bloaz* gant ar sturlevr gastronomek Gault-Millau
* 1997 : steredenn gentañ gant ar sturlevr Michelin evit ar preti "La Villa des Lys" e Canas

## Levrlennadur
* 2014 : *Le Bistrot des Anges* gant Bruno Oger -Testenn gant Vincent Tasso, Fotoioù gant Laurence Barruel ha Vincent Tasso - Embannadurioù De Borée 
* 2014 : *La Villa Archange* gant Bruno Oger - Testenn gant Vincent Tasso, Fotoioù gant Laurence Barruel ha Vincent Tasso - Embannadurioù De Borée 
* 2006 : * Passion Café * gant Bruno Oger - Testenn ha fotoioù gant Vincent Pierre Angouillant - Embannadurioù Jean-Claude Gawsewitch 
* 2006 : * Villa des Lys - 10, La Croisette* gant Bruno Oger - Testenn ha fotoioù gant Vincent Pierre Angouillant - Embannadurioù Glénat 
* 1999 : * La cuisine méditerranéenne - Ou les vertus de l'huile d'olive * gant Bruno Oger ha Martine Marzouk - Embannadurioù Dormonval 
* 2021 : rann *Sur les hauteurs du Cannet* gant Bruno Oger, e-barzh *La cuisine de demain vue par 50 étoiles d’aujourd’hui* (renet gant Kilien Stengel), L'Harmattan

## Daveoù

## Liammoù diavaez
* Lec'hienn ofisiel